M. Sabolová, poslankyňa: (2008-05-14):
Nebudem čítať tú celú deklaráciu, ale chcela by som sa možno dotknúť niekoľkých momentov, aby sme si uvedomili vážnosť zákona, ktorým sa dotýkame skutočne aj práv počatého dieťaťa. Nebudem čítať preambulu, pretože je pomerne dlhá, ale chcem povedať, že okrem toho, že je preambulou akýmsi slávnostným charakterom, vychádza z medzinárodných dokumentov o ľudských právach, základných slobodách, Všeobecnej deklarácie ľudských práv, Deklarácie práv dieťaťa a Dohovoru o právach dieťaťa, z hľadiska právnej sily, najvyššieho postavenia právnych noriem slovenského právneho poriadku, a to  Listiny základných práv a slobôd a Ústavy Slovenskej republiky a zároveň, čo je, myslím,  veľmi dôležité, klasického rímskeho práva, z ktorého vychádzajú právne poriadky európskeho kontinentu, najlepšej tradície medicíny Hippokratovej prísahy a najnovších vedeckých poznatkov o tom, že ľudský život začína momentom oplodnenia, teda počatím. Pri výklade textu tejto deklarácie je potrebné vychádzať z preambuly preto, že aj v pochybnostiach sa máme rozhodovať v prospech života. A toto, si myslím, je celý zámer a cieľ aj tejto našej novely zákona, ktorou chceme nič nezakazovať, ale vytvoriť podmienky pre to, aby tu všetky kroky a legislatíva bola v prospech života. A tu snáď si dovolím prečítať niekoľko názvov alebo nadpisov článkov. Každá ľudská bytosť má právo na život od počatia po prirodzenú smrť. A tu si treba aj veľmi jasne uvedomiť, že počaté dieťa má právo na ochranu zdravia a zachovanie ľudskej dôstojnosti, má právo na zachovanie, hovorí sa v deklarácii, telesnej, genetickej a duševnej nedotknuteľnosti. A preto si dovolím povedať, že návrh, ktorý je v pripomienkovom konaní, ktorý predkladá ministerstvo zdravotníctva ako vládnu novelu zákona, si myslím, porušuje vlastne toto základné právo toho počatého dieťaťa, pretože sa snaží vygenerovať a vyčistiť čisté obyvateľstvo bez zdravotného postihnutia. A to, si myslím, už je vstupovanie aj do dôstojnosti a ochrany zdravia a zachovania ľudskej dôstojnosti toho počatého dieťaťa. Počaté dieťa má spôsobilosť na práva. A tu si chcem dovoliť pripomenúť, že má právo aj na náhradu škody, v prípade, že mu bola spôsobená ujma na zdraví, že nemôže byť nikdy považované za škodu to počaté dieťa, že počaté dieťa má právo dediť, ako som citovala z Občianskeho zákonníka aj v Českej, aj v Slovenskej republike, má právo byť obdarované, má právo dokonca na plnenie poistnej udalosti, ktorou bola smrť poisteného. Čiže si myslím, že to počaté dieťa v ktoromkoľvek štádiu jeho života a jeho matka majú právo na osobitnú starostlivosť a pomoc. Slovenský právny poriadok priznáva počatému dieťaťu aj právo na zdravú výživu. Čiže je strašne veľa vecí, kedy sa vlastne o tomto termíne hovorí, a preto si myslím, že by sme mali vytvoriť podmienky pre prijatie počatého života tak, aby bolo skutočne priateľské voči všetkým, aj voči matke aj voči rodičom, a vytvoriť podmienky v slovenskej spoločnosti tak, aby to dieťa bolo prijímané do každej rodiny v každej životnej situácii. Čo je veľmi dôležité. A to by mala byť vlastne taká občianska kampaň, aby sme dnes vysvetľovali verejnosti nepochybný fakt, že človek je ľudskou bytosťou od okamihu počatia, aby sme sa nesnažili vygenerovať nejaké hranice, ktoré sú isto nižšie, ako budú vo vládnej novele zákona, kedy už počaté dieťa alebo plod má všetky svoje genetické informácie zakódované. Verím, že táto novela, pretože nikomu nič nezakazuje, bude podporená naprieč politickým spektrom v tomto parlamente, pretože vytvára priestor a dáva pomocnú ruku tým, ktorí sú v tom najťažšom životnom rozhodnutí. Sú to matky, ktorým dáva šancu a pomocnú ruku cez aj zákonnú úpravu aj na materiálnu, aj na informačnú možnosť. A preto vás chcem poprosiť o jej podporu. Je tu veľmi veľa vecí, ktoré by stáli za to, aby sme ich prečítali v tejto Národnej rade a aby sme sa k nim vracali počas prerokovania každého takéhoto vážneho zákona. Ale vzhľadom na to, že pre tých, ktorí tu sedia, je ich pár, majú zrejme dostatok informácií o tom, aký je vzácny život od počatia, myslím si, netreba hovoriť viac. A verím, že aspoň tí pani poslanci, ktorí sedia v Národnej rade aj z vládnej koalície, tie svoje hlasy tejto novele zákona dajú. Ďakujem pekne.